作者:杜甫
標題:送率府程錄事還鄉
內容:鄙夫行衰謝，抱病昏妄集。常時往還人，記一不識十。程侯晚相遇，與語才傑立。燻然耳目開，頗覺聰明入。千載得鮑叔，末契有所及。意鐘老柏青，義動修蛇蟄。若人可數見，慰我垂白泣。告別無淹晷，百憂複相襲。內愧突不黔，庶羞以賙給。素絲挈長魚，碧酒隨玉粒。途窮見交態，世梗悲路澀。東風吹春冰，泱莽後土濕。念君惜羽翮，既飽更思戢。莫作翻雲鶻，聞呼向禽急。